Meðal algengustu orsaka má nefna áblástur í munni ( herpes ) , síendurtekið munnangur ( aphthous stomatitis ) , sárasótt ( sýfilis ) , lekanda , berkla , þrusku ( sveppasýkingu ) , regnbogaroðasótt , blöðrusótt ( pemphigus ) , flatskæning ( lichen planus ) og rauða úlfa . Áblástur eða herpes er sýking sem stafar af herpesveirum og er oftast staðsett á vörum og umhverfis munn . Síendurtekið munnangur lýsir sér með sárum sem eru venjulega staðsett innan á kinnum eða vörum , á tungu , í munnbotni , mjúka gómnum eða koki . Ekkert læknisráð er þekkt sem læknar þennan sjúkdóm en talið er að skortur á járni , B12 - vítamíni og fólínsýru geti gert hann verri . Hægt er að draga úr óþægindunum með staðbundinni lyfjameðferð , meðal annars staðdeyfilyfjum og sterum . Bæði áblástur og síendurtekið munnangur hafa tilhneigingu til að koma þegar eitthvað bjátar á eins og til dæmis umgangspestir eða streita .